tartuNLP/wikipedia-smugri-20251201 huggingface dataset:
Seade

Seade on omavahel ühendatud seadiste või plokkide kogum, näiteks elektriseade, kliimaseade (konditsioneer), kütteseade, laboriseade, lüpsiseade, mäluseade, teimiseade, külmutusseade, juhtseade, automaatikaseade, mõõteseade, tõsteseade.
Seadmeid liigitatakse tööpõhimõtte, talitlusviisi, kasutusviisi, konstruktsiooni ja muude tunnuste järgi.
Tööpõhimõtte järgi eristatakse mehaanilisi, elektrilisi, optilisi, termilisi ja muid seadmeid.
Halil İnalcık

Halil İnalcık (26. mai 1916 İstanbul – 25. juuli 2016 Ankara) oli krimmitatari päritolu Türgi ajaloolane (osmanist). 
Ta lõpetas 1940. aastal Ankara Ülikooli ajaloo erialal. 1942. aastal sai ta samas doktorikraadi ajaloos. Tema dissertatsioon käsitles bulgaarlaste olukorda Osmanite riigis, peamiselt Tanzimâti perioodil. See oli Türgi historiograafias esimene töö, milles teemat käsitleti sotsiaalmajanduslikust aspektist lähtuvalt.
Aastatel 1949–1951 külastas ta Suurbritanniat (kohtus Osmanite riigi ajaloo uurijate Paul Witteki ja Bernard Lewisega) ning Prantsusmaad (kohtus Annaalide koolkonna tuntud esindaja Fernand Braudeliga). 
1952. aastal asus ta professorina tööle Ankara Ülikooli. 1950. aastatel töötas ta külalisprofessorina USA ülikoolides: Columbia Ülikoolis New Yorgis (1953–1954) ja Harvardi Ülikoolis (1956–1957). 1972. aastal võttis ta vastu Chicago Ülikooli pakkumise tulla alaliseks õppejõuks ja kuni 1986. aastani õpetas ta seal Osmanite riigi ajaloo kursust. Aastatel 1990–1992 töötas külalisprofessorina Harvardi Ülikoolis ja Princetoni Ülikoolis. 1992. aastal naasis ta Türki ning töötas elu lõpuni Bilkenti Ülikoolis.
Tema peamine uurimisvaldkond oli Osmanite riigi ajalugu. Ta oli Euraasia Akadeemia asutajaid.
Tunnustus.
Ta oli valitud ka Albaania Teaduste Akadeemia välisliikmeks.
Templetoni fond

John Templetoni Fond on USA heategevusorganisatsioon , mille asutas ettevõtja ja filantroop John Templeton (1912–2008), kes suure osa oma mitme miljardi dollari suurusest varast on annetanud teaduse ja religiooni vajadusteks. Fondi president on 2015. aastast John Templetoni lapselaps Heather Templeton Dill.
1973. aastal asutas fond Templetoni auhinna.
Templetoni auhind

Templetoni auhind on iga-aastane Templetoni fondi auhind.
Auhind asutati 1973. aastal, esialgse nimetusega (kehtis kuni 2001. aastani) "Templetoni auhind progressi eest religioonis". Auhinda määrati mitte ainult vaimulikele ja teoloogidele, vaid ja füüsikutele, filosoofidele, filantroopidele ja teistele vaimse sfääri esindajatele. Laureaatideks võisid saada ükskõik millise usutunnistusega isikud, ka ateistid, sest kohtunikke (žürii liikmeid) huvitas eelkõige isiku panus teaduse, kultuuri ja muudes sfääridesse. Aastatel 2002–2008 kandis auhind nime "Templetoni auhind edu eest uurimistöös või avastuste eest vaimse elu sfääris".
Auhinnatseremooniad peetakse prints Philipi osavõtul Buckinghami palees. Auhinna rahaline väärtus oli 2015. aastal 1 200 000 Inglise naela. Kui Templetoni fondi asutaja John Templeton 1973. aastal auhinna asutas, kehtestas ta reegli, mida seni pole rikutud: auhinna rahaline väärtus ei peaks Nobeli auhinna summast väiksem olema, sest metseeni veendumuse kohaselt pole teened vaimses sfääris vähem olulised kui saavutused teistes inimtegevuse valdkondades.
Kriitika.
Auhinna kontseptsioon, mis üritab teadust ja religiooni lepitada, tundub skeptikutele absurdsena. Üks tuntumaid religiooni kriitikuid Richard Dawkins kirjutas, et Templetoni auhind on soliidne rahahunnik, mis "tavaliselt määratakse teadlasele, kes on valmis ütlema midagi meeldivat religiooni kohta". California Tehnoloogiainstituudi füüsikaprofessor Sean M. Carroll heitis ette oma kolleegidele, et nad on vastu võtnud Templetoni fondi uurimistoetusi, kuigi ei jaga fondi asutaja usulisi tõekspidamisi. Nobeli füüsikaauhinna laureaat Martinus Veltman on salvavalt märkinud, et auhind "teenib sillana terve mõistuse ja mõttetuse vahel."
Göteborgi Eesti Kool

Göteborgi Eesti Kool oli rootsieestlaste kool, mis tegutses Rootsis Göteborgis.
Kool asutati 1945. Pärast aastast tegevust muudeti kool täienduskooliks. 1960. aastal jätkas kool tegevust algkoolina.
Kooli direktorid on olnud Eero Tarjus ja Aho Rebas.
Göteborgi Eesti Selts

Göteborgi Eesti Selts on rootsieestlaste selts Rootsis Göteborgis. 
Selts asutati 22. juulil 1945. Seltsi juhatuse esimene esimees oli Helmut Suursööt.
Selts on muu hulgas korraldanud eesti rahvuslike tähtpäevade tähistamist, kirjandusõhtuid, näitusi, kursusi, organiseerinud sporditegevust.
Halmstadi Eesti Selts

Halmstadi Eesti Selts (rootsi keeles "Estniska Föreningen i Halmstad") oli rootsieestlaste selts Rootsis Halmstadis.
Selts asutati 16. septembril 1945 ja seltsi esimeheks sai Voldemar Särg.
Hälsingborgi Eesti Ühing

Hälsingborgi Eesti Ühing oli rootsieestlaste selts Rootsis Helsingborgis.
Ühing kasvas välja Hälsingborgi Noorte Ühingust, mis moodustati kevadel 1947.
Johan Kõpu nimeline Eesti Kapital

Johan Kõpu nimeline Eesti Kapital on fond Rootsis, mille eesmärk on toetada rootsieestlaste noori. 
Fond annab välja toetusi. Fond asutati 7. novembril 1949 peapiiskop Johan Kõpu 75. sünnipäeva tähistamiseks. Fondi esimees oli pikka aega Johan Kõpp.
Eet Tuule

Eet Tuule (sündinud 31. juulil 1941) on eesti kirjanik ja ornitoloog.
Linde hakkas ta süstemaatiliselt vaatlema 1950. aastate keskel. Pole teada ühtegi teist asjaarmastajat ega ka kutselist ornitoloogi Eestis, kes oleks nii kestvalt teinud loendusi, pealegi aasta läbi.
Ta on alates 2003. aastast Eesti Ornitoloogiaühingu auliige.
Alates 2014. aastast on ta keskendunud raamatute kirjutamisele.
Samblasõber

Samblasõber on eestikeelne brüoloogia alane ajakiri.
Ajakiri ilmub alates 1998. aastast, kord aastas.
Aasta sammal

Aasta sammal on samblaliigile antav ajutine nimetus. Aasta samblaks valivad Eesti brüoloogid (samblasõbrad) huvipakkuva sambla, millele aasta jooksul nii meedias kui ka oma tegevuses tähelepanu pöörata.
Aasta sammal valiti esimest korda 2017. aastal.
Lätis valitakse aasta sammalt alates 2016. aastast.
Fátima Báñez

María Fátima Báñez García (sündinud 6. jaanuaril 1967 San Juan del Puertos) on Hispaania poliitik, ökonomist ja jurist; ta kuulub Rahvapartei ridadesse. Ta oli 22. detsembrist 2011 kuni 1. juunini 2018 Hispaania töö ja sotsiaalkindlustuse minister Mariano Rajoy esimeses ja teises valitsuses.
Ta sündis aastal 1967 San Juan del Puertos Huelva provintsis Andaluusias. Ta on lõpetanud Comillase Paavstliku Ülikooli, tal on kraad nii majanduse kui ka õigusteaduse alal.
Aastatel 1997–2000 töötas ta nõunikuna Andaluusia teleraadiokompaniis "Radio y Televisión de Andalucía (RTVA)".
Aastast 2000 on ta Hispaania parlamendi alamkoja liige. 22. detsembrist 2011 kuni 1. juunini 2018 oli ta Hispaania töö ja sotsiaalkindlustuse minister Mariano Rajoy esimeses ja teises valitsuses.
Rostovi rajoon

Rostovi rajoon (vene keeles "Ростовский район") on 2. järgu haldusüksus (munitsipaalrajoon) Venemaal Jaroslavli oblastis, asudes oblasti kaguosas. Rajooni keskus on Rostovi linn.
Rajoon piirneb põhjas Gavrilov-Jami rajooniga, idas Ivanovo oblastiga, lõunas Pereslavli rajooniga ja läänes Gavrilov-Jami rajooniga.
Rajooni pindala on 2073 km². Elanike arv oli 2010. aasta rahvaloenduse järgi 34 062. 2002. aastal oli elanikke 38 593 ja 1989. aastal 43 047.
Haldusjaotus.
Rostovi rajoonis on 308 asustatud punkti, mis kuuluvad ühe (Rostovi) linna nelja külaasunduse koosseisu.
Tutajevi rajoon

Tutajevi rajoon (vene keeles "Тутаевский район") on 2. järgu haldusüksus (munitsipaalrajoon) Venemaal Jaroslavli oblastis, asudes oblasti keskosas. Rajooni keskus on Tutajevi linn.
Rajoon piirneb põhjas Pošehhonje rajooniga, kirdes Danilovi rajooniga, kagus Jaroslavli rajooniga, edelas Bolšoje Selo rajooniga ja läänes Rõbinski rajooniga.
Rajooni pindala on 1444 km². Elanike arv oli 2010. aasta rahvaloenduse järgi 15 949. 2002. aastal oli elanikke 17 131 ja 1989. aastal 13 053 .
Haldusjaotus.
Tutajevi rajoonis on 336 asustatud punkti, mis kuuluvad ühe (Tutajevi) linna ja nelja külaasunduse koosseisu.
Adrie Kennis

 
Adrie Kennis (sündinud 1966. aastal Veghelis Põhja-Brabandi provintsis) on hollandi skulptor ja ürgobjekte kujutav kunstnik. 
Koos kaksikvenna Alfons Kennisega töötab ta kunstistuudios Kennis &amp; Kennis.
Alfons Kennis

 
Alfons Kennis (sündinud 1966. aastal Veghelis Põhja-Brabandi provintsis) on hollandi skulptor ja ürgobjekte kujutav kunstnik. 
Koos kaksikvenna Adrie Kennisega töötab ta kunstistuudios Kennis &amp; Kennis.
Käitumisteraapia

Käitumisteraapia on psühhoteraapia vorm, kus lähtutakse inimese käitumise analüüsist ja teraapia meetodid keskenduvad kas ainult inimese käitumisele või ka inimese mõtetele ja tunnetele, mis võivad käitumist põhjustada.
Käitumisteraapias vaatlevad terapeudid peamiselt õpitud käitumist ja jälgivad, kuidas keskkond käitumist mõjutab. Terapeudid üritavad leida objektiivset mõõtmist võimaldavaid ravimistulemusi. Käitumisteraapias pole ühte konkreetset meetodit, on vaid erinevad tehnikad, et ravida inimese psühholoogilisi probleeme.
Käitumisteraapia jaguneb neljaks: rakenduslik käitumisanalüüs ("applied behaviour analysis" – ABA), õppiva perekonna mudel ("teaching-family model" – TFM), positiivse käitumise toetamine ("positive behavior support" – PBS) ja kognitiivne käitumisteraapia (KKT). 
Kliinilised rakendused.
Probleemid, mida käitumisteraapia on analüüsinud: intiimsus paarisuhtes, andestamine paarisuhtes, krooniline valu, , stressiga seotud käitumisprobleemid (nt kuidas toime tulla alkohoolikust lapsevanema täiskasvanud lapsena), anoreksia, krooniline stress, narkomaania, depressioon, ärevus, unetus ja ülekaalulisus.
Küberturvalisus

 
Küberjulgeoleku strateegia 2014–2017 üks kaasdokumente, "strateegia valdkondlik metoodika" defineerib küberkaitse ja -turbega seotud mõistevaldkonnad järgmiselt:
Sellest loetelust puudub vananenud termin "andmeturve", mis on eelkõige seotud andmetöötlussüsteemide ja andmebaasidega, ning "küberkaitse", mis defineeritakse samas dokumendis. (Puhuti esineb veel ka termin "teabe turvalisus", mis tuleneb asjaolust, et eesti keeles on terminid info, andmed ja teave omavahel suhestamata.)
Mõisteid.
Valdkondlik metoodika defineerib olulised mõisted järgmiselt:
Infoturbealaste põhimõistete tõlkimisel tuleb arvestada, et ingliskeelne "security" tõlgitakse kas "julgeolekuks" või "turvalisuseks" sõltuvalt kontekstist või isegi ametkondlikust alluvusest. Eesti keeles turvalisus märgib seisundit, turve aga tegevust.
Küberturvalisus Eestis.
2017. aastal Riigi Infosüsteemi Ameti ja ettevõtte CybExer Technologies koostöös on valminud keskkond Digitest, kus inimesed saavad vastamisi olla reaalsest elust pärit olukordade ja tõestisündinud juhtumitega, et parandada inimeste teadlikkust ohtudest, mis neid internetis varitsevad. Eesti Perearstide Selts, Tervise- ja Heaolu Infosüsteemide Keskus ning Riigi Infosüsteemi Amet on ühes arendajatega võtnud eesmärgiks parandada perearstide kübeturvalisuse taset.
Valminud on määrus - võrgu- ja infosüsteemide riskianalüüsi nõuded ning turvameetmete kirjeldus - riskianalüüside koostamise nõuete ja turvameetmete kirjelduste kohta. Küberturvalisuse seaduses (KüTS) määratud teenuseosutajatel on 2018. aasta lõpuni aega oma riskianalüüside vastavusse viimiseks.
Helgi Uudelepp

Helgi Uudelepp (sündinud 10. juunil 1936 Järvamaal) on eesti õpetaja.
1955. aastal lõpetas ta Tapa Keskkooli, 1960. aastal lõpetas Tartu Riikliku Ülikooli matemaatikaosakonna.
1963. aastast töötas ta Tallinna 1. Keskkooli matemaatikaõpetajana.
Aastatel 1987–1988 oli ta Tallinna Õpetajate Täiendusinstituudi matemaatika kabineti juhataja, 1989–1992 Eesti Hariduse Arenduskeskuse matemaatika peametoodik, 1993–1996 Riigi Kooliameti matemaatika peametoodik. 1997. aastast oli ta Riikliku Eksami- ja Kvalifikatsioonikeskuse peaspetsialist, korraldades põhikooli matemaatika lõpueksami ja matemaatika riigieksami ettevalmistamist ja läbiviimist. Ta on matemaatika riigieksamite süsteemi ülesehitaja Eestis.
Tema õpilased on võistelnud Rahvusvahelisel Matemaatikaolümpiaadil. 1980. aastatel oli ta üleliidulisel matemaatikaolümpiaadil osalenud Eesti võistkonna esindaja. Korduvalt oli ta ka vabariikliku matemaatikaolümpiaadi korraldaja.
Ta on Eesti Matemaatika Seltsi asutajaliige.
Kõrvalheli

Kõrvalheli (saksa keeles "Nebenton" ehk "Nebennote") on muusikas akordiväline heli, mis võib esineda kui abiheli ("Wechselnote"), läbiminev heli ("Durchgang"), pideheli ("Vorhalt") või ennakheli ("Vorausnahme")
Kõrvalhelid moodustuvad meloodiahääle mitteakordilise figuratsiooni tulemusena.
Eeter (füüsika)

Eeter on uusaegses filosoofias ja 19. sajandi loodusteaduses kasutatud mõiste, mis tähistas makroskoopiliste kehade vahel toimivate mõjude substraati ehk kandjat. Valdavalt selgitati hüpoteetilise, eriti peenest mateeriast koosneva eetri abil füüsikaliste jõudude, näiteks elektromagnetjõu ja gravitatsioonijõu ülekandumist kehalt kehale.
Tavaliselt peetakse uusaegse eetri all silmas eetrit selles tähenduses, milles seda kasutati aristotelliku ja kartesiaanliku koolkonna mehaanikas ning mida pärast Newtoni mehaanika levikut tarvitati elektromagnetiliste efektide seletuseks. Kuna niisugused ajaloolised teooriad on korduvalt kummutatud (kartesianismi lükkas ümber Newton, elektromagnetiliste eetriteooria lükkas ümber Michelson-Morley katse), on sellele terminile moodsas füüsikakirjanduses jäänud külge halvustav tähendus. Samas on väidetud ka, et eetri mõiste abil võiks kirjeldada tänapäeva kvantmehaanikas ja relatiivsusteoorias postuleeritavaid efekte, milles taas ilmneb aegruum kui füüsikaliste väljade substraat. Teiste seas toetas sellist seisukohta Nobeli füüsikaauhinna laureaat Paul Dirac.
Antiik- ja keskaegsest eetri kui elemendi mõistest väljakasvanud füüsikaline eeter oli laialt kasutusel 16.–19. sajandi füüsikateooriates, samas kasutasid eri autorid seda oluliselt erinevates tähendustes. Nii oldi eri seisukohtadel, kas eeter on täielikult materiaalne ja koosneb lihtsalt üliväikestest aineosakestest, mille väiksus võimaldab eetril tungida isegi tahkete kehade sisemusse, või võib eetrit pidada ka mingil määral vaimseks, mis võimaldaks sel üle kanda vaimu ja keha vahelisi mõjutusi, lahendades nii uusaegset filosoofiat vaevanud vaimu ja keha eristuse probleemi. Isaac Newton jäi eetri olemasolu suhtes oma peateoses "Loodusfilosoofia matemaatilised printsiibid" ebamäärasele seisukohale, sest ta soovis mitte luua hüpoteese, mis pole kuidagi selgemalt kinnitatad. Newton kasutas sõna eeter küll otsesõnu mitmes käsikirjalises teoses, ent eetri olemuse jättis Newton neiski valdavalt lahtiseks. Newtoni järgijad hakkasid mehaanikas eetrist järk-järgult loobuma, aktsepteerides gravitatsiooni kaugmõju ilma lähemate selgitusteta, kuid elektromagnetnähtuste selgitustes püsis eeter 20. sajandi alguseni (Morley-Michelsoni katseni).
Robert Miles

Robert Miles (kodanikunimega Roberto Concina; 3. november 1969 – 9. mai 2017) oli Šveitsis sündinud Itaalia elektroonilise muusika produtsent, helilooja ja DJ.
Tema tuntumad lood olid "Children" (1995) ja "One and One" (1996, laulab Maria Nayler) ja "Fable".
"Children" oli 1996. aastal 13 nädalal järjest singlimüügiedetabeli European Hot 100 Singles tipus. Singel saavutas mitmes riigis plaatinaplaadi staatuse. 
"One and One" sai 1996. aasta Raadio 2 Aastahiti edetabelis välismaiste lugude arvestuses 1311 häälega esikoha ja "Children" platseerus 317 häälega 14. kohale. 
1997. aastal pälvis Miles Brit Awardi auhinna edukaima rahvusvahelise uustulnuka kategoorias.
Singlit "Fable" kasutati 1998. aasta filmi "Tuhkatriinulugu" ("Ever After: A Cinderella Story") treileris.
2001. aastal asutas ta Londonis plaadifirma S:alt Records.
Alates 2006. aastast elas ta Ibizal. 2012. aastal asutas ta seal OpenLab-nimelise netiraadio. 
Miles suri vähki.
Emma Takis

Emma Takis (6. veebruar 1931 Simititsa küla – 20. märts 2019) oli eesti õpetaja.
Sündis Leningradi oblastis Simititsa eesti asunduses. 1945. aastal kolis emaga Eestisse. Õppis Holstre Mittetäielikus Keskkoolis ja Tallinna Õpetajate Instituudis. 
Töötas Tallinna Õpetajate Instituudi Harjutuskoolis vanempioneerijuhina, aastatel 1953–1960 Tallinna 21. Keskkooli vanempioneerijuhina, 1960–1971 Tallinna Pioneeride Palee õppealajuhataja ja metoodikuna. Aastatel 1971–1986 oli ta Tallinna 32. Keskkooli bioloogiaõpetaja.
Saunametsa kalmistu

Saunametsa kalmistu on kalmistu Järvamaal Türi linna edelaosas samanimelise metsa serval.
Kalmistu avati 13. augustil 1951 ning aastatel 1952–1960 oli see piirkonna ainus kalmistu, kuhu maeti peamiselt endise Türi kihelkonna elanikke. Matmiste arv vähenes pärast Kõrgessaare kalmistu avamist 1960. aastal.
Kalmistut laiendati aastatel 1994-1995.
Asveja

Asveja ehk Dubingiai järv (leedu keeles "Asveja" või "Dubingių ežeras") on Leedu pikim järv. Nimi "Dubingiai" pärineb järve saarel (nüüdsel poolsaarel) asunud muistsest Dubingiai lossist, mis rajati pärast Grünwaldi lahingut suurvürst Vytautase käsul kaitseks Liivimaalt tulevate rünnakute vastu. Järve lähedal asub ka ajalooline Dubingiai alev umbes kahe ja poolesaja elanikuga.
Üldandmeid ja geograafiline asend.
See 21,9 kilomeetrit pikk, kitsas ja suhteliselt sügav järv asub Leedu kirdeosas Asveja regionaalpargis, mis asutati aastal 1992 ja hõlmab 30 järve. Asveja rannajoone pikkus on 72,5 km, seda liigestavad kolm suuremat abajat:
Koos abajatega on järve suurim pikkus 29,7 kilomeetrit ning järv ulatubMolėtai,Švenčionyse ja Vilniuse rajooni territooriumile. Ühtne looduslik veetee piki Dubinga (18 km), Žeimena, Nerise ja Nemunase jõge viib Asvejast Vilniuseni ning sealt edasi Kura lahte.
Järve suubuvad Melnyčėlė, Kirnė ja Baluoša ojad. Asulaist asuvad järve kaldal Dubingiai, Laumikoniai, Šiupieniškiai, Merionys II, Jurkiškis, Bartkuškiai, Gramiškiai, Gurakalnė, Grinkliškiai, Giraičiai, Žalktynė, Miežoniai, Ciūniškiai, Alka, Jonėnai, Velianka, Jokūbiškės, Šakimas, Blužnėnai, Bekepuriai, Abejučiai, Tarakonys, Bieliškės, Kregžlė ja Žingiai.
Suuremate Leedu linnade kaugus järvest:
Asveja sügavus vaheldub 1,5–3 meetrist kuni 50,2 meetrini ning järv on ametlikult Leedu järvede seas sügavuselt kolmandal kohal. Järve keskmine laius on 340 m. Liivapõhjad vahelduvad 12–15 meetri paksuse mudaga ning liivarannad ja luiteline laugrannik 1,5–2 kuni 12 meetri kõrguse järsakrannikuga. Järv asub merepinnast 138 m kõrgusel. Järve pindala on 978 hektarit ja seal asub kuus saart kogupindalaga 4,4 ha.
Esimesed inimesed asusid järve äärde elama tõenäoliselt umbes II–I aastatuhandel eKr.
Üks haruldusi on 84 meetri pikkune puidust sild Dubingiai künkalt üle järve. Sügavaim koht silla all on 15 meetrit. See on üks Leedu esimesi sildasid üle järve ja ehitati aastal 1934. Silla avamisel osales tolleaegne Leedu president Antanas Smetona. Samas paigas asus aga sild ka 16. või 17. sajandil.
Dubingiai silla taastustööde käigus, kui halvas seisukorras olevaid puittalasid asendati metalltorudega, leiti 16. sajandil surnud sõjamehe surnukeha.
Floora ja fauna.
Järve ümbritsevad enamasti männimetsad, kust võib leida Leedu ühe jämedama männi – umbes 350 aastat vana Purviniškiai männi. Lehtpuudest kasvavad seal tammed ja kased. Asveja järv on väga selge veega ja seal elab enam kui 14 liiki kala, arvukamalt esindatud liigid on karpkala, koger, roosärg, särg, haug, ahven, viidikas, latikas, linask, säinas, kiisk, rääbis, säga, turb, tint, luts ja angerjas.
Piiratud juurdepääs järvele on suurendanud sealset loomastikurikkust, nii on sageli võimalik jälgida järves ujuvaid hirvi ja põtru, põlismetsas metssigu ja metskitsi, rääkimata euroopa naaritsatest, minkidest, kobrastest ja nirkidest. Linnusõpradel on õnnestunud seal vaadelda luikesid ja juba kolmandat aastat järjest haruldasi must-toonekurgesid.
Jean Guitton

Jean Guitton (18. august 1901 Saint-Étienne – 21. märts 1999 Pariis) oli prantsuse katoliiklik filosoof ja teoloog, Prantsuse Akadeemia liige.
Ta oli Sorbonne'i filosoofiaprofessor (1955–1968). Enamikus oma töödes arutleb ta vastasseisust inimese usu ja loogika vahel. Ta oli viljakas literaat, avaldanud kokku üle 40 raamatu. 1984. aastal ilmunud raamatus "L'Absurde et le Mystère" ('Absurd ja müsteerium') esitab ta oma mõtteid surma ja hauataguse elu kohta. Kaks aastat enne oma surma ilmunud raamatus "Mon testament philosophique" ('Minu filosoofiline testament') teeb ta kokkuvõtte oma elutööst. 
1961. aastal valiti ta Léon Bérard'i surma tõttu vabaks jäänud Prantsuse Akadeemia 10. toolile. Gutton oli esimene mittevaimulik, kellel oli au viibida kutsutud vaatlejana Vatikani II oikumeenilisel kirikukogul. Ta oli monsinjöör Montini (sai 1963. aastal paavst Paulus VI-ks) lähedane sõber (nende tutvus sai alguse 1950. aastal).
Haridustee ja töökäik.
Aastatel 1920–1923 õppis ta Pariisis eliitkõrgkoolis École normale supérieure filosoofiat. 
1933. aastal kaitses ta doktoritöö Plotinose ja Augustinuse teemal. 1937. aastal sai ta Montpellier' Ülikooli professoriks. Teises maailmasõjas viibis ta aastatel 1940–1945 sõjavangis Alam-Sileesias, kuid sai seal jätkata loomingulist tegevust. Pärast sõda töötas ta professorina mitmes Prantsuse ülikoolis. 1955. aastal määrati ta Sorbonne'i filosoofiaprofessoriks vaatamata Vladimir Jankélévitchi ja Jean Wahli vastuseisule, kes nägid selles "pétainisme"'i taassündi.
Isiklikku.
Tema vend Henri Guitton (1904–1992) oli majandusteadlane.
Łahojski meteoriidikraater

Łahojski meteoriidikraater (valgevene keeles: "Лагойская астраблема", (taraškievica) valgevene keeles: "Лагойскі кратэр", vene keeles "Логойский кратер") on meteoriitset päritolu impaktkraater Hajna jõe ülemjooksul Łahojski rajoonis Minski oblastis, Valgevenes. 
Kokkupõrke põhjustas umbes 650–700-meetrise läbimõõduga 42,3 ± 1,1 miljonit aastat tagasi (eotseenis) Maa atmosfääri kiirusega 18 km/s sisenenud asteroid. Umbes 40-kraadise nurga all maapinnale langemisest ja sellele järgnenud plahvatusest vabanenud energia hulka on hinnatud 25 miljoni kordseks Hiroshimale heidetud tuumapommi tuumalõhustumisel tekkinuga. Samuti Łahojski astrobleemi põhjustanud taevakeha on peetud Tunguusi meteoriidi vennaks.
See peaaegu korrapäraselt ümmargune kraater pealiskorras ei kajastu, sest Valgevene territooriumi katnud liustikud hävitasid taevakehaga kokkupõrkamise kraatrikujulise jälje. Seetõttu esialgne järv 100–200 meetri kõrguse rannanõlvaga meenutas küngastevahelises ja kohati metsaga kaetud tasases maastikus osaliselt kuivanud sood. 
Pinnasekihtide alla mattunud kraater avastati juhuslikult 1973. aastal Łahojskist 5–7 km loodes sooritatud geoloogiliste uurimiste käigus, kui Kuzevitši küla ümbruses geoloogid leidsid uskumatu ja paigale ebatavaliste kivimite läbilõike. Kivistised olid täiesti ebatavalises järjestuses: liustikest ladestunud 80–160-meetrise kvaternaarse päritoluga kihi all avastati 230 meetri paksune savi- ja järvesettekiht, mille all oli 240 meetri paksuselt niinimetatud tsementeerunud bretša. Kuna sellist ei olnud Valgevenes varem avastatud, kaldusid teadlased arvama, et tegemist on vulkaanikraatriga.
Aastatel 1976–1977 puuriti kolm auku meteoriitse päritolu täpsemaks teaduslikuks uurimiseks. Veelgi ulatuslikum uurimistöö viidi läbi Łahojski kraatri territooriumil aastatel 1979–1984, mille tarvis puuriti 30 auku sügavusega 300–500 meetrit ja üks sügavusega 1254 meetrit.
Transsoolisus

Transsoolisus on katustermin, mis koondab enda alla inimesed, kelle sooidentiteet ja/või sooline eneseväljendus ei kattu nende bioloogilise ja/või juriidilise sooga. Mõiste on seotud soo, mitte seksuaalsusega.
Kui inimesele sünnil määratud bioloogiline sugu ja tema tunnetuslik sugu kattuvad, on tegemist "cis"-soolise inimesega.
Transmees.
Transmees (ingl "trans man") on transsooline inimene, kelle bioloogiline sugu oli sündides naine, ent seostab oma sooidentiteeti mehega.
Transnaine.
Transnaine (ingl "trans woman") on transsooline inimene, kelle bioloogiline sugu oli sündides mees, ent seostab oma sooidentiteeti naisega.
Soodüsfooria.
Soodüsfooria on psühholoogiline seisund, mida iseloomustavad suur emotsionaalne stressitunne ning eluolu halvenemine ning mille põhjuseks on sooidentiteedi ja bioloogilise soo üksteisest erinemine.
Binder.
Binder on riideese, mis vähendab rindade väljapaistvust ning aitab osadel transmeestel ja mittebinaarsetel inimestel leevendada soodüsfooriat. Binderi pikaaegsel kandmisel võivad tekkida terviseprobleemid.
Intersoolisus.
Inimesi, kes sünnivad ebatüüpiliste füsioloogiliste tunnustega, nimetatakse intersoolisteks. Nende inimeste suguelundid, sugukromosoomid ja hormoonitasemed ei kuulu binaarsetesse sookategooriatesse "mees" ja "naine". Ligi 2% inimestest sünnib intersoolistena.
Transseksuaalsus.
Transseksuaalsus on meditsiiniline termin, mida kasutatakse kirjeldamaks inimese üleminekufaasi ühest soost teise kirurgia ja/või hormoonravi abil. Peale soo korrigeerimist võib indiviid end ka edaspidi transsoolisena ja/või transseksuaalsena identifitseerida või sellest määratlusest loobuda. Transseksuaalsuse terminit peetakse aegunuks kirjeldamaks transsoolisi inimesi.
FTM.
FTM (ingl "Female to Male – naisest meheks") on termin, mida kasutatakse naisest meheks üle läinud inimese puhul.
MTF.
MTF (ingl "Male to Female – mehest naiseks") on termin, mida kasutatakse mehest naiseks üle läinud inimese puhul.
Jean-Pierre Raffarin

Jean-Pierre Raffarin (sündinud 3. augustil 1948 Poitiers's) on Prantsuse konservatiivne poliitik, aastatel 2002–2005 Prantsusmaa peaminister.
Ta sündis ja kasvas üles Poitiers's Vienne'i departemangus. Õppis õigusteadust Pariisi 2. Ülikooli ("Université Panthéon-Assas"), hiljem lõpetas ta ESCP Europe'i äriülikooli. Karjääri alustas ta turunduses.
Aastatel 1986–2004 oli ta Poitou-Charentesi piirkonna deputaat. Aastal 1989 valiti ta Euroopa Parlamendi liikmeks, aastal 1994 valiti ta tagasi Euroopa Parlamenti; Euroopa Parlamendi liige oli ta aastatel 1989–1995. 18. maist 1995 kuni 4. juunini 1997 oli ta Prantsusmaa kaubandus- ja tööstusminister (Alain Juppé esimeses ja teises valitsuses). Aastatel 1995 ja 1997–2002 oli ta Prantsusmaa Senati liige. 6. maist 2002 kuni 31. maini 2005 oli ta Prantsusmaa peaminister.
Isiklikku.
Ta on abielus ja tal on kaks last. Tema isa Jean Raffarin oli põllumajanduse aseminister (Pierre Mendès France'i valitsuses).
Seljaku tänav

Seljaku tänav on tänav Tallinnas Nõmme linnaosas Hiiu asumis.
Seljaku tänava looduslik nõgusus pakub võimalusi rulaspordiks ning oli 1980. aastatel rulaentusiastide üheks kogunemispaigaks.
Tänava ajalooline nimi on Valli tänav (Wallstraße), 9. detsembril 1940 (Tallinna linnavalitsuse otsuse kinnitamise kuupäev) nimetatud Spordi tänavaks, 1941–1959 uuesti Valli tänav, praegune nimi alates 25. septembrist 1959.
Rahvusvaheline homo-, bi- ja transfoobia vastane päev

Rahvusvahelist homo-, bi- ja transfoobiavastast päeva tähistatakse 17. mail. Päeva eesmärgiks on kooskõlastada rahvusvahelisi üritusi, mis tõstaksid teadlikkust LGBT õiguste rikkumistest ning huvi LGBT õiguste alasele tööle üle maailma. Algselt rahvusvahelise homofoobiavastase päeva lõi IDAHO Komitee 2004. aastal, et koordineerida rohujuure tasandil toimuvaid ettevõtmisi erinevates päevades ning saada päevale ametliku tunnustuse. Kuupäevaga tähistatakse Maailma Terviseorganisatsiooni (WHO) otsust 1990. aastast, millega eemaldati homoseksuaalsus rahvusvahelisest haiguste klassifikatsioonist.
Päeva on ametlikult tunnustanud mitmed riigid ja kohalikud võimud, aga ka rahvusvahelised institutsioonid nagu Euroopa Parlament. 17. mai tähistamine on eriti tugev Euroopas ja Ladina-Ameerikas, kus peaaegu igas riigis toimuvad päevaga seotud üritused. Ka Eestis tähistatakse 17. maid erinevate üritustega.
Ajalugu.
Esimest rahvusvahelist homofoobiavastast päeva tähistati 17. mail 2005. Tegemist oli aasta pikkuse kampaania kulminatsiooniga. Umbes 24 000 inimest ning organisatsioonid nagu Rahvusvaheline Lesbide ja Geide Ühing (ILGA), Rahvusvaheline Gei ja Lesbi Inimõiguste Komisson (IGLHRC), LGBT Juutide Maailmakongress ning Aafrika Lesbide Koalitsioon kirjutasid alla "IDAHO algatusele". 17. mai üritused toimusid mitmes riigis. Muuhulgas esimesed LGBT üritused Kongos, Hiinas ja Bulgaarias.
2009. aastal lisati nimele transfoobia. Sellega rõhutati erinevust oluliste seksuaalse sättumuse ja soolise väljendusviisiga seotud teemade vahel. Sama aasta 16. mail ehk päev enne toonast rahvusvahelist homo- ja transfoobiavastast päeva sai Prantsusmaast esimene riik, kes ametlikult eemaldas transsoolisuse vaimsete haiguste nimekirjast.
2014. aastal toimunud päevast võttis osa peaaegu 130 riiki. Nende hulgas oli 37 riiki, kus samasooline vahekord on ebaseaduslik. Kokku toimus umbes 1600 üritust üle maailma.
2015. aastal lisati kampaania nimele bifoobia.
Jaroslavli rajoon

Jaroslavli rajoon (vene keeles "Ярославский район") on 2. järgu haldusüksus (munitsipaalrajoon) Venemaal Jaroslavli oblastis, asudes oblasti keskosas. Rajooni keskus on Jaroslavli linn (ei kuulu Jaroslavli rajooni koosseisu).
Rajoon piirneb põhjas Danilovi rajooniga, idas Nekrassovskoje rajooniga, lõunas Gavrilov-Jami rajooniga, läänes Bolšoje Selo ja Borissoglebski rajooniga ning loodes Tutajevi rajooniga.
Rajooni pindala on 1936,7 km². Elanike arv oli 2010. aasta rahvaloenduse järgi 52 328. 2002. aastal oli elanikke 53 579 ja 1989. aastal 55 636.
Haldusjaotus.
Jaroslavli rajoonis on 336 asustatud punkti, mis kuuluvad ühe linna tüüpi asunduse (Lesnaja Poljana) ja seitsme külaasunduse koosseisu.
Jean-Baptiste Vuillaume

Jean-Baptiste Vuillaume (7. oktoober 1798 Mirecourt – 19. märts 1875 Pariis) oli auhinnatud prantsuse keelpillimeister. Ta valmistas üle 3000 pilli ning oli ka ärimees ja leiutaja.
Elulugu.
Vuillaume sündis Mirecourtis, kus tema isa ja vanaisa olid pillimeistrid.
1818. aastal kolis Vuillaume Pariisi François Chanot' juurde töötama. Kolm aastat hiljem liitus ta Simon Lété, François-Louis Pique' väimehe meistritöökojaga Rue Pavée St. Sauveur' tänaval. Vuillaume'ist sai Lété partner ning 1825. aastal koliti uude töökohta Rue Croix des Petits-Champs' tänaval. Töökoja nimeks sai Lété et Vuillaume. Vuillaume'i esimesed sildid pärinevad 1823. aastast.
1827. aastal, uusgootika kõrgajal, hakkas Vuillaume järgi tegema vanu pille. Samal aastal võitis ta hõbemedali Pariisi universuminäitusel ning aasta hiljem hakkas ta pidama oma äri.
Vuillaume'i töökoda sai Pariisis üheks tähtsamaks ning paarikümne aastaga kogus tuntust ka Euroopas. Suuresti aitasid tema edule kaasa 1855. aastal 80 000 frangi eest ostetud 144 Itaalia meistrite pilli, mille hulka kuulusid ka Messiah-Salabue Stradivari viiul ning veel 24 Stradivari instrumenti.
1858 kolis Vuillaume Ternese lähedale Rue Pierre Demours' tänavale, et vältida puidu importimisel Pariisi tollimaksu maksmist.
Vuillaume suri karjääri kõrgajal 1875. aastal Pariisis. Ta on maetud Montmartre'i kalmistule.
Pillid.
Jean-Baptiste Vuillaume valmistas enam kui 3000 muusikainstrumenti ja kauples muusikatarvetega. Ta oli andekas leiutaja, kelle leiutisi sai näha mitmel suurel näitusel nii Londonis kui ka Pariisis. Ta on välja töötanud uusi pille ja mehhanisme, millest tähtsaimaks võib pidada suurt vioolat, mille ta nimetas contraltoks, ning kolmekeelelist 3,48 meetri kõrgust octobassi.
Tiiu-Reet Kõrven

Tiiu-Reet Kõrven (26. aprill 1938 – 29. aprill 2024) oli eesti õpetaja ja asjaajamise valdkonna spetsialist.
Kohe pärast keskkooli lõpetamist töötas ta Tallinnas Oktoobrirevolutsiooni ja Sotsialistliku Ülesehitustöö Riiklikus Keskarhiivis. Kui loodi Teaduste Akadeemia Teaduslik Keskarhiiv, asus ta seal tööle arhiivi vaneminspektorina. Selle töö kõrvalt õppis kaugõppes Moskva Ajaloo-Arhiivinduse Instituudi arhiivinduse eriala, mille lõpetas 1970. aastal "arhivisti" kvalifikatsiooniga.
Aastatel 1970–1996 töötas Kõrven Tallinna Kergetööstuse Tehnikumis. Pärast seda oli ta Audentese Ülikooli õppejõud, Tallinna Tehnikaülikooli halduskorralduse eriala asjaajamise ja arhiivinduse õpetaja ning tegutses vabakutselise lektorina dokumendihalduse alal.
Ta on kirjutanud õpikud "Asjaajamine" (2006) ja "Dokumendihaldus" (2006).
Tiiu-Reet Kõrven oli Eesti Juhi Abi ühingu asutajaliige ja valitud ka ühingu auliikmeks.
Komsomolski rajoon

Komsomolski rajoon ((vene keeles "Комсомольский район") on 2. järgu haldusüksus (munitsipaalrajoon) Venemaal Ivanovo oblastis, asudes oblasti lääneosas. Rajooni keskus on Komsomolski linn.
Rajoon piirneb põhjas Jaroslavli ja Kostroma oblastiga, läänes Iljinskoje rajooniga, lõunas Teikovo rajooniga ning idas Furmanovi ja Ivanovo rajooniga.
Rajooni pindala on 1199,86 km². Elanike arv oli 2010. aasta rahvaloenduse järgi 20 263. 2002. aastal oli elanikke 22 042 ja 1989. aastal 27 708.
Haldusjaotus.
Komsomolski rajoonis on 114 asustatud punkti, mis kuuluvad ühe (Komsomolski) linna ja viie külaasunduse koosseisu.
Eesti Kristliku Nelipühi Kiriku Tartu Maranata Kogudus

Eesti Kristliku Nelipühi Kiriku Tartu Maranata Kogudus oli üks kolmest Eesti Kristliku Nelipühi Kiriku kogudusest, mis oli olemas enne Tallinna koguduse asutamist. Mõte asutada Tartusse kogudus oli sündinud Harry Leesmendil, kelle südamel oli oma sünnilinna evangeliseerimine. Ka Tannar Henno, kes tegutses Kuressaare koguduse juures, tundis kutset Tartus Jumala Sõna kuulutada. Esimene koosolek toimus 1990. aastal Eesti Põllumajandusülikooli saalis. Ajalehekuulutuse peale kogunes 15 inimest. Koosolekul olid abiks ülistuslauljad Saaremaalt, jutlustas Märt Vähi. Edaspidi hakati koos käima igal pühapäeval. Tannar Henno kolis koos perekonnaga Saaremaalt Tartusse ja hakkas koguduse tööd korraldama. Alguses organiseeriti koduosadusi, kuid koguduse kasvades hakati üürima Tartu kristliku lasteaia saali Akadeemia tänaval. Kogudusse tulid nii noored kui ka vanad linnaelanikud ning üle Eesti Tartusse õppima tulnud üliõpilased. Koguduse eest kandsid hoolt põhiliselt Tannar Henno koos abikaasaga. Nende ustavateks abilisteks olid Margit Saks ja Uno Sulg. Tartu koguduse esimeseks pastoriks saigi Tannar Henno. Tema ametlik pastoriks ordineerimine toimus 13. veebruaril 1993. Samal päeval peeti ka avajumalateenistus, millele kogunes umbes 400 inimest, kohal oli ka kaks raadiojaama ja televisioon. Ametlikult registreeriti kogudus 14. juunil 1994. Esialgu kandis kogudus nime EKNK Tartu Kogudus. Hiljem lisandus nimele sõna "Maranata", mis tähendab "Meie Issand tuleb". Esialgu peeti jumalateenistusi Eesti Põllumajandusülikooli saalis, mis anti kogudusele kuni 1997. aastani kasutada. Algaastatel, kui Eesti ühiskond oli vaimulikule sõnumile veel avatud, külastas koosolekuid igal pühapäeval umbes 150 inimest. Lastele peeti pühapäevakooli neljas rühmas. Toimusid ka piiblitunnid. Aastad 1997–1998 olid kogudusele sõelumise ajaks. Siis puudus oma ruum ning rännati ühest paigast teise. Paljud liikmed lahkusid, kuid ustavamad jäid kohale ja viisid koguduse elu edasi. 1998–1999 saadi veidi kauemaks paigale jääda Põllu tänavale. Seal korraldati muu tegevuse kõrval vaestele evangeelseid üritusi, kus pakuti ka süüa. 1999. aasta novembris sai aga kogudus endale oma maja Tartu kesklinna Kivi tänavale. EKNK Tartu Maranata Koguduse ülesehitamisele on aktiivselt kaasa aidanud piiskop Ago Lilleorg. 1999. aastal võttis Ago Lilleorg üle koguduse juhtimise, andes selle 2003. aasta sügisel omakorda üle Algis Astmäele. Noor energiline pastor Algis Astmäe mõtles eelkõige noorte peale ning püüdis leida teid, kuidas neid kirikusse meelitada. Ta tegi koguduse majas mõningaid muutusi, mille tagajärjel kogudusesaalist sai nädala sees noortekeskus, kus noored üle linna said harrastada rula- ja uisusõitu. Noortekeskus pälvis 2004. aastal Tartu parima noortekeskuse tiitli. 2005. aasta kevadel müüdi Kivi tänava kinnistu ning kogudus hakkas koos käima Atlantise konverentsikeskuses. Plaaniti osta kogudusemaja, kus toimuksid nädalasisesed kogunemised, mis on suunatud rohkem koguduse liikmetele. Pühapäevaseid teenistusi oli kavas jätkata Atlantise konverentsikeskuses. Neis taheti enam rõhutada evangeelset sõnumit.
Iljinskoje rajoon

Iljinskoje rajoon (vene keeles "Ильинский район") on 2. järgu haldusüksus (munitsipaalrajoon) Venemaal Ivanovo oblastis, asudes oblasti lääneosas. Rajooni keskus on Iljinskoje-Hovanskoje alev.
Rajoon piirneb põhjas, loodes ja läänes Jaroslavli oblastiga, idas Komsomolski rajoon, kagus Teikovo rajooniga ning lõunas Gavrilov Possadi rajooni ja Vladimiri oblastiga.
Rajooni pindala on 1360 km². Elanike arv oli 2010. aasta rahvaloenduse järgi 9703. 2002. aastal oli elanikke 11 103 ja 1989. aastal 13 748.
Haldusjaotus.
Iljinskoje rajooni asulad kuuluvad ühe alevi (Iljinskoje-Hovanskoje) ja nelja külaasunduse koosseisu.
Nataša Koroljova

Nataša Koroljova (sündinud 31. mail 1973 Kiievis) on Ukraina päritolu Venemaa laulja.
Diskograafia.
Jaan Rannap (õpetaja)

Jaan Rannap (kuni 1936. aastani Jaan Reinbach; 24. aprill 1888 Tuhalaane vald, Viljandimaa – 22. märts 1955 Viljandi rajoon) oli eesti õpetaja ja haridustegelane.
Õppis 1904–1908 Tartu Õpetajate Seminaris, alates 1917 Helme kihelkonnakooli õpetaja.
Isiklikku.
Tema pojad olid helilooja Heino Rannap ja kirjanik Jaan Rannap.
Kristian Kostov

Kristian Konstantinov Kostov (bulgaaria keeles "Кристиан Константинов Костов"; sündinud 15. märtsil 2000 Moskvas) on Vene-Bulgaaria laulja, kes saavutas 2017. aasta Eurovisiooni lauluvõistlusel Kiievis lauluga "Beautiful Mess" Bulgaariat esindades 2. koha. See on Bulgaaria parim tulemus konkursil.
Kostov on osalenud saate "The Voice Kids" Venemaa versioonis ja jäänud Bulgaaria "X-Factori" 4. hooajas 2. kohale.
Seba

Sebastian Theodor Nimrell Ahrenberg (esinejanimi Seba; sündinud 26. mail 1974) on Rootsi produtsent ja DJ, plaadifirma Secret Operations omanik. Ta on eelkõige tuntud oma meloodilise trummi ja bassi poolest.
Karjäär.
Ahrenberg alustas elektroonilise muusika loomist 15-aastase muusikahuvilise noorukina. Alguses kasutas ta Atari arvutit, süntesaatorit ja trummimasinat, seejärel ostis ka sämpleri. Esimesed Ahrenbergi produtseeritud lood liigitusid tekno alla, kuid peagi köitsid tema tähelepanu "breakbeat"'i helid.
1990. aastate keskel moodustas Seba koos Loteki ja MC Sandoriga "ambient"-muusikat mängiva trummi ja bassi grupi Peanut Planet. 1995. aastal tuli LTJ Bukemi plaadifirma Good Looking Records alt välja Seba ja Loteki koostööna valminud singel "Sonic Winds". Duo andis Good Lookingu alt välja ka singli "Universal Music", misjärel ilmus erinevate LTJ Bukemile kuulunud plaadifirmade alt ridamisi Seba produtseeritud lugusid. Enamjaolt oli tegu atmosfäärilise trummi ja bassiga.
1997. aastal hakkas Seba korraldama Stockholmis üritustesarja "Secret Operations". Seba sõnul sai peosari nime selle järgi, et seal mängitud muusika oli tollal veel suhteliselt tundmatu ja kohale tulnud moodustasid seega justkui salaühingu.
1999. aastal andis Secret Operations välja CD-kogumiku "Case One". Ahrenberg kasutas sellel pseudonüümi Forme. Et Ahrenberg oli lepinguliselt seotud tantsumuusika plaadifirmaga Svek, ei olnud tal Secret Operationsi kui leibli üle täit kontrolli. Secret Operations andis kogumiku välja Sveki alaleiblina.
Aastatel 1999–2003 produtseeris Ahrenberg Sveki jaoks pseudonüüme Seba ja Forme kasutades "house"-muusikat. Jesper Dahlbäckiga (Lenk) koostööd tehes kasutati nime Sunday Brunch. 2002. aastal ilmus Sunday Brunchi kogumik "No Resistance".
2002. aastal asutas Seba iseseisva trummi ja bassi plaadifirma Secret Operations. Seda peab Seba ka oma leibli alguseks. Firma esimeseks väljalaskeks oli Seba ja Lenki lugu "Pieces", vokalistina lõi kaasa Robert Manos. Seba kasutab plaadifirmat valdavalt enda loomingu välja andmiseks.
Aastatel 2004–2006 tegi Seba palju koostööd "drumfunk"'i staari Paradoxiga, mitmes loos kuuleb ka Robert Manose häält. 2006. aastal andsid Seba ja Paradox välja albumi "Beats Me".
2008. aastal ilmus album "Return to Forever" ja 2013. aastal "Identity".
Seba on aastate jooksul korduvalt Eestis esinemas käinud.
Pügalpulk

Pügalpulk on kahest vaheliti kokkupandud poolest koosnev riist (pulk) teatud vastastikuste kohustuste ülesmärkimiseks. Kohustus(ed) märgiti üles nii, et kaks pulga poolt ühendati teatud kaugusel ja nendele tehti risti kriips (pügal). Pulga üks pool jäi ühele ja teine pool teisele isikule.
Teopäevade arvestamiseks kasutati teopulka ja magasiaidast laenatud vilja arvestamiseks magasipulka.
Kübarsepp

Kübarsepp on käsitööline, kes teeb kübaraid. 
Eesti rahvakultuuris valmistas kübarsepp meeste kaapkübaraid. Ühe kaapkübara tegemiseks kulus kaks päeva.
Ratassepp

Ratassepp on käsitööline, kes valmistab rattaid, aga ka teisi sõidu- ja veovahendite osasid.
Eesti rahvakultuuris olid ratassepad, kelle põhitöövahend oli rattapink, ühed esimesed puukäsitöömeistrid. Eesti alal tegutsesid ratassepad varem linnades ja 16. sajandi lõpust ka maal. 19. sajandi II poolel käidi talust tallu töötamas.
Bosnalijek

Bosnalijek d.d. on rahvusvaheline farmaatsiaettevõte Bosnias ja Hertsegoviinas, mille peakorter asub Sarajevos.
Bosnalijek on Bosnia ja Hertsegoviina üks suurimaid meditsiinitooteid ja arstimeid tootev ettevõte, mille esindusi tegutseb 14 riigis, sealhulgas Kesk- ja Kagu-Euroopas, SRÜs ja Edela-Aasias.
Ettevõttest lühidalt.
Ettevõte asutati 10. jaanuaril 1951. See oli endise Jugoslaavia esimene farmaatsiafirma, kes on loonud laia koostöövõrgustiku tuntud farmaatsiaettevõtetega, sh Astra Rootsist (ühinenud 6. aprillil 1999 Briti ravifirmaga Zeneca nime alla AstraZeneca); Asta Werke, Byk Gulden ja A. Nattermann &amp; Cie Saksamaalt, Upjohn USA-st ning Medarmil Prantsusmaalt.
1972. aastal liideti Bosnalijek Sõjaväemeditsiini Instituudiga ravimeid, meditsiiniseadmeid ja meditsiinilisi eritooteid tootvaks ettevõtteks. 1982. aastal registreeriti Bosnalijeki esimene eksporttoode Lyso-B (Lysobact) endise Nõukogude Liidu turule ning rootslaste Astra, GMP (Good Manufacturing Practice – Hea tootmistava) pioneeri järelevalve all loodi sisemise kontrolli sektor teadusliku arengu- ja uurimistöö kvaliteedi tagamiseks. 1998. aastal võeti kasutusele tahkete suukaudsete ravimite (SOF) uus tootmisliin UNDPi ehk ÜRO Arenguprogrammi, Jaapani valitsuse ja farmaatsiafirma Lek koostööl ja toetusel. Samal aastal algas koostöö USA farmaatsiaettevõttega Ely Lilly. 2001. aastal viis ettevõte lõpuni tahkete suukaudsete ravimite (SOF – STAGE 2) renoveerimis- ja kaasajastamistööd. Rahvusvaheline korporatsioon SGS Zürichist sertifitseeris ja väljastas Bosnalijekile kvaliteedijuhtimissüsteemi . Aastal 2003 Bosnalijek pälvis Hollandi tervishoiuministeeriumi inspektsiooni antud EU-GMP sertifikaadi, mis avas uksed Euroopa Liidu turgudele. SGS Zürichist sertifitseeris ja väljastas Bosnalijekile keskkonnajuhtimissüsteemi ISO 14001. Samal aastal avati Bosnalijeki Venemaa esindus. Alates 2006. aastast sertifitseeriti ettevõtte töötervisehoid ja tööohutus kooskõlas rahvusvahelise OHSAS 18001: 1999 standardiga.
Bosnalijeki Sarajevo peakontori andmetel teenis ettevõte puhaskahjumit veel 2013. aasta kolme esimese kuu (1,4 mln BAM) ja poolaasta jooksul (668.000 BAM), mil aasta lõpu poole saavutati 152.000 BAM-ne kasum. 2016. aasta märtsis avati esindus Gruusias.
Tänapäeval toodab ettevõte parenteraalse manustamisviisiga, paikseid ja suukaudseid ravimeid seedesüsteemi ja ainevahetuse, metabolismi, südame- ja veresoonkonna, naha-, skeletilihaskonna ja endokriinsüsteemi, närvi- ja hingamisteede ning veresoonkonna infektsioonide raviks. Samuti pakub meditsiiniliseks kasutamiseks toidulisandeid ja desinfitseerimisvahendid ning käsimüügiravimeid selliste levinud sümptomite nagu valu ja kõrge kehatemperatuuri, samuti seedetrakti, südame-veresoonkonna, reumaatiliste ja psüühiliste terviseprobleemide ennetamiseks. Bosnalijeki toodangusse kuulub enam kui 160 liiki ravimit meditsiinilise kasutusotstarbega neuroloogias, kardioloogias, pediaatrias, gastroenteroloogias, otorinolarüngoloogias ja dermatoloogias. Bosnalijek kasutab Euroopas, peamiselt Belgias, Hollandis, Itaalias ja Hispaanias, toodetuid tooraineid.
Rudolf Hippius

Rudolf Werner Georg Hippius (9. juuni 1905 Schadriza, (vene keeles Жадрицы), Pihkva kubermang – 23. oktoober 1945 Praha) oli baltisaksa psühholoog.
Ta õppis Tallinna Toomkoolis (1919) ja Tartu Ülikoolis (filosoofiat, 1924–1929). Ta kaitses väitekirja Tartu Ülikoolis aastal 1934, ja elas Eestis kuni aastani 1939. Oli aktiivne natsionaalsotsialistlikus liikumises.
Emily Carr

Emily Carr (13. detsember 1871 Victoria (Briti Columbia) – 2. märts 1945 Victoria (Briti Columbia)) oli Kanada kunstnik ja kirjanik, keda inspireerisid pärismaalased Kanada Vaikse ookeani rannikul.
Emily Carri Kunsti- ja Disainiülikool

Emily Carri Kunsti- ja Disainiülikool ("Emily Carr University of Art and Design") on kunstikõrgkool Kanadas Vancouveris.
Ülikool on Eesti Kunstiakadeemia oluline partner Põhja-Ameerikas.
Naviband

Naviband (kuni 2016. aastani kehtinud ja vahel ka nüüd kasutatava nimega NAVI) on Valgevene "indie"-muusikat viljelev popansambel, kuhu kuuluvad algusest peale Arciom Lukjanienka (laul, kitarr) ja Ksenija Žuk (laul, klahvpillid). Hiljem on nende esitustes kaasa teinud ka kitarrist Aliaksandr Taboĺski, basskitarrist Uladzislaŭ Čaščavik ja trummar Uladzimir Biehier.
Ansambel esindas Valgevenet 2017. aasta Eurovisiooni lauluvõistlusel Kiievis lauluga "Historyja majho žyccia". Laul saavutas 83 punktiga 17. koha.
Eric Harris ja Dylan Klebold

 
Eric David Harris (9. aprill 1981 – 20. aprill 1999) ja Dylan Bennet Klebold (11. september 1981 – 20. aprill 1999) olid massimõrvarid, kes tapsid 13 inimest ja haavasid 24 inimest 20. aprillil 1999, Columbine'i Keskkoolis, Columbine Colorados. Nad olid varustatud tulirelvade ning nugadega. Nad olid 12. klassi õpilased selles samas koolis. Koolitulistamist tuntakse Columbine'i veresauna nime all. Harris ja Klebold sooritasid kooli raamatukogus enesetapu, kus nad eelnevalt tapsid 10 oma ohvritest.
Elulugu.
Eric Harris.
Harris sündis Wichitas, Kansases. Harrise perekond kolis tihti ümber. Ericu isa Wayne Harris oli õhuvägede transpordipiloot. Ericu ema Katherine Ann Poole oli koduperenaine. Perekond kolis Wayne Harrise erruminekul 1993. aasta juulis New Yorgi osariigist Colorado osariiki.
Harrise perekond elas üüritud majutuses Colorados esimesed kolm aastat. Sellel ajal kohtas Eric Dylan Kleboldit. 1998 Harrise perekond ostis Columbine'i Keskkooli lähedusse maja. Ericu vanem vend Kevin käis samal ajal Colorados ülikoolis.
Dylan Klebold.
Klebold sündis Lakewoodis, Colorados. Ta vanemad, Thomas ja Susan Klebold olid patsifistid ja nad käisid mõlema lapsega luterlikus kirikus. Dylan ja ta vanem vend Byron käisid luterliku traditsiooni kohaselt leeris. Dylan on saanud nime ühe kõmri luuletaja järgi.
Kodus järgisid Kleboldid mõningaid rituaale, hoidmaks Kleboldi emapoolse vanaisa juudi pärandust au sees.
Columbine'i Keskkool.
Keskkoolis osalesid Harris ja Klebold koolinäidendites, tegelesid videoproduktsiooniga ja olid kooli arvutisüsteemide assistendid.
Esimeste koolitulistamiste aruannete kohaselt olid Harris ja Klebold väga ebapopulaarsed õpilased ja kiusatavad. Allikad küll viitavad poiste vastu suunatud kiusamisele, kuid aruandlused nende "väljaheidetu" staatuse üle on ümber lükatud.
Algselt teati, et Harris ja Klebold on liikmed isehakanud grupis Trenchcoat Mafia, kuigi tegelikult polnud neil selle grupiga mingit seost. Poisid ei olnud ka 1998. aastaraamatus selle grupi seltskonnafoto peal. Harrise isa väitis, et ta poeg on selle grupi liige, kui ta helistas hädaabisse 20. aprillil 1999. Klebold võttis kooli lõpuballist osa kolm päeva enne tulistamist koos oma klassikaaslase Robyn Andersoniga.
Mare Saare

Mare Saare (sündinud 6. jaanuaril 1955 Tallinnas) on eesti klaasikunstnik. 
Ta on olnud Eesti Kunstiakadeemia klaasikunsti osakonna juhataja 1993–2018 ja on Eesti Kunstiakadeemia emeriitprofessor.
On Eesti Kunstnike Liidu liige (auliige alates 2019) ja oli Eesti Klaasikunstnike Ühenduse liige 1991–2018.
Ta alustas kooliteed Tallinna 46. Keskkoolis, kuid lõpetas 1973. aastal Tartu 2. Keskkooli ja 1979. aastal Eesti Riikliku Kunstiinstituudo "cum laude" klaasikunsti erialal.